1.2 ปัจจัยความเสี่ยง

ปัจจัยความเสี่ยงในการประกอบธุรกิจของบริษัทจำแนกได้ดังนี้

1.  ความเสี่ยงจากการขาดแคลนบุคลากรทางการแพทย์

การประกอบธุรกิจโรงพยาบาลมีความจำเป็นต้องใช้บุคลากรด้านการแพทย์ที่มีความรู้ ความสามารถ
และมีความเชี่ยวชาญ และบริษัทก็ยังคงยึดมั่นในการคัดกรองบุคลากรซึ่งมีคุณสมบัติดังกล่าวเสมอมา
และภาวะปัจจุบันก็ยังเป็นปัญหาที่ยังประสบอยู่ แต่อย่างไรก็ตาม
เพื่อให้มีบุคคลากรคอยให้บริการด้านการรักษาพยาบาลเพียงพอ
ในทุกเดือนบริษัทจะมีการจัดทำตารางเวลาการตรวจของแพทย์ผู้เชี่ยวชาญในแต่ละสาขาอย่างชัดเจนในแต่ละช่วงเวลา
เพื่อให้มั่นใจได้ว่าโรงพยาบาลมีแพทย์ให้บริการแก่ผู้ป่วยตลอด 24
ชั่วโมงซึ่งยังถือเป็นนโยบายที่สำคัญและถือปฏิบัติอย่างเคร่งครัดเสมอมา

และจากการที่บริษัทมีนโยบายในการคงไว้ซึ่งการรักษาความสัมพันธ์อันดีกับแพทย์ผู้เชี่ยวชาญสาขาต่าง
ๆ รวมถึงการอำนวยความสะดวกและความคล่องตัวในการตรวจรักษา ไม่ว่าจะเป็นด้านสถานที่
อุปกรณ์และเครื่องมือแพทย์ รวมทั้งการให้ทุนการศึกษาแก่นักเรียนพยาบาล
การเปิดโอกาสให้บุคลากรแพทย์ พยาบาล และพนักงานจากทุกหน่วยงานและทุกระดับ
เข้ามามีส่วนร่วมในการบริหารจัดการและเสนอแนะแนวทางการให้บริการ
และส่งเสริมการพัฒนาความรู้และทักษะแก่บุคลากรอย่างต่อเนื่อง
การจัดให้มีสวัสดิการและสภาพแวดล้อมในการทำงานที่เหมาะสม
มุ่งสร้างขวัญและกำลังใจเพื่อสร้างความผูกพันระหว่างบุคลากรและองค์กรในระยะยาว ส่งผลทำให้
ณ 31 กรกฎาคม 2552 บริษัทมีแพทย์ประจำและแพทย์นอกเวลารวมประมาณ 200 คน
และพยาบาลรวมประมาณ 450 คน

2.  ความเสี่ยงจากการแข่งขันในธุรกิจโรงพยาบาลที่มีแนวโน้มเพิ่มขึ้นและมีการปรับกลยุทธ์ด้านการตลาด

ในปัจจุบันพบว่าการประกอบธุรกิจโรงพยาบาลยังมีภาวะการแข่งขันที่สูงและได้มีการปรับเปลี่ยนรูปแบบการแข่งขันให้สอดคล้องกับปัญหาด้านเศรษฐกิจ
ไม่ว่าจากการควบรวมกิจการโรงพยาบาล การขยายสาขาในรูปแบบของคลินิก
รวมถึงการเปลี่ยนกลยุทธ์ของโรงพยาบาลระดับบนที่หันมาจับกลุ่มลูกค้าภายในประเทศมากขึ้นหลังจากได้รับผลกระทบจากกลุ่มลูกค้าต่างชาติที่ลดลง
ทำให้แต่ละโรงพยาบาลต่างตื่นตัวในการพัฒนาศักยภาพของตนเอง
โรงพยาบาลเอกชนหลายแห่งต่างใช้กลยุทธ์การแข่งขันทั้งในด้านราคาและด้านคุณภาพการให้บริการ
เพื่อพยายามรักษาฐานลูกค้าเดิมและหากลุ่มลูกค้าใหม่ ๆ ภายใต้สภาวะเศรษฐกิจที่ชะลอตัว

บริษัท ฯ
จึงยังคงมีนโยบายมุ่งเน้นที่จะรักษาฐานลูกค้าเดิมโดยมีการพัฒนามาตรฐานการรักษาพยาบาลและการให้บริการเพื่อสร้างความพอใจสูงสุดให้แก่ผู้ที่มาใช้บริการ
อีกทั้ง
จะคงไว้ซึ่งความเป็นหนึ่งในโรงพยาบาลเอกชนที่ได้รับประกาศนียบัตรรับรองคุณภาพโรงพยาบาล
(HA : Hospital Accreditation) จากสถาบันพัฒนาและรับรองคุณภาพโรงพยาบาล (The
Institute of Hospital Quality Improvement and Accreditation of Thailand,
HA (Thailand))

สำหรับการขยายส่วนแบ่งทางการตลาด ในปีที่ผ่านมา
นอกจากการสร้างฐานลูกค้าใหม่ด้วยการเจาะกลุ่มลูกค้าทั่วไปและกลุ่มลูกค้าประกันชีวิต
ด้วยการปรับรูปแบบด้านราคาเพื่อให้สอดคล้องกับความต้องการของลูกค้าในสภาวะเศรษฐกิจที่ชะลอตัว
ช่วยให้ลูกค้าสามารถควบคุมค่าใช้จ่ายในการรักษาพยาบาล
และนำเสนอสิทธิประโยชน์ที่เพิ่มขึ้นจากการเป็นสมาชิกโรงพยาบาลนอกจากนี้ยังมีการยกระดับหอพักผู้ป่วยใน
การปรับปรุงสถานที่ และขยายพื้นที่ให้บริการในคลินิกที่มีอยู่
เพื่อให้ลูกค้ารับรู้ถึงความคุ้มค่ากับค่าใช้จ่ายที่เกิดขึ้นเมื่อมาใช้บริการ
การกระตุ้นการรับรู้และสร้างความเชื่อมั่นการให้การรักษาของศูนย์เฉพาะทางต่าง ๆ
การจัดหาอุปกรณ์เครื่องมือแพทย์ที่ครบครันและทันสมัย การพัฒนาบุคลากร
รวมถึงการพัฒนาโรงพยาบาลให้สามารถให้บริการทางการแพทย์ได้ครบวงจรตามที่กำหนดไว้ในแผนเดิมอย่างต่อเนื่องแล้ว
บริษัท ฯ ยังเพิ่มกลยุทธ์ด้านการประชาสัมพันธ์ตามสื่อต่าง ๆ
อย่างต่อเนื่องเพื่อให้บรรลุวัตถุประสงค์ดังกล่าวข้างต้นด้วย

3.  ความเสี่ยงจากการเปลี่ยนแปลงนโยบายของรัฐ

จากการที่บริษัทไม่ได้เข้าโครงการประกันสังคม และโครงการ 30 บาทรักษาทุกโรค
เป็นเหตุผลหนึ่งที่ทำให้จำนวนผู้ใช้บริการของโรงพยาบาลไม่สูงมากนักเมื่อเทียบกับโรงพยาบาลที่เข้าโครงการ
และหากในอนาคตรัฐบาลมีการปรับเปลี่ยนนโยบายด้านสาธารณสุขใหม่โดยเอื้อประโยชน์ให้ประชาชนมากยิ่งขึ้น
อาจทำให้ผู้ใช้บริการในปัจจุบันของโรงพยาบาล
เปลี่ยนไปใช้บริการของโรงพยาบาลของรัฐหรือและโรงพยาบาลที่เข้าร่วมโครงการ มากยิ่งขึ้น

โรงพยาบาลยังคงตระหนักถึงความเสี่ยงดังกล่าวเสมอ ดังนั้น
นอกจากโรงพยาบาลยังคงมีนโยบายมุ่งเน้นที่จะทำการพัฒนาการให้บริการการรักษาพยาบาล
และการเอาใจใส่ดูแลเพื่อให้เกิดความพึงพอใจจากการให้บริการในระดับสูงสุดเพื่อเป็นทางเลือกในสิ่งที่ดีกว่าของผู้ใช้บริการอย่างต่อเนื่องแล้ว
บริษัทยังได้พิจารณาถึงการเข้าร่วมโครงการกับหน่วยงานของรัฐบาลโดยมิให้กระทบต่อภาพลักษณ์ที่ยังคงเป็นโรงพยาบาลเอกชน
เช่น
การล้างไตกรณีผู้ใช้บริการเป็นผู้ประกันตนโดยผู้ป่วยสามารถใช้สิทธิเบิกค่าล้างไตกับประกันสังคมบางส่วนได้
เป็นต้น

4.  ความเสี่ยงจากการที่บริษัทไม่มีที่ดินเป็นของตัวเอง

ในปัจจุบัน โรงพยาบาลไทยนครินทร์ตั้งอยู่บนที่ดินที่บริษัททำสัญญาเช่าระยะยาว 30 ปี
กับสภากาชาดไทย ซึ่งจะครบอายุสัญญาในวันที่ 9 พฤศจิกายน 2561
โดยบริษัทสามารถต่ออายุสัญญาเช่าต่อไปอีกคราวละ 5 ปี โดยการยินยอมของทั้งสองฝ่าย

อย่างไรก็ตาม บริษัทและผู้บริหารต่างตระหนักถึงความเสี่ยงดังกล่าว
จึงมีนโยบายในการรักษาความสัมพันธ์ภาพที่ดีกับสภากาชาดไทย และปฏิบัติตามเงื่อนไขต่าง ๆ
ที่ระบุไว้ในสัญญาอย่างเคร่งครัด รวมทั้งการให้ความสนับสนุนและเข้าร่วมกิจกรรมกับสภากาชาดไทย
รวมถึงการสรรหาที่ดินในทำเลที่เหมาะสมเพื่อรองรับผลกระทบหากปรากฏว่าบริษัทมิได้รับการต่อสัญญาเช่าดังกล่าว
ซึ่งในปี 2550 บริษัทได้ทำการซื้อที่ดินด้านข้างและด้านหลังโรงพยาบาล รวมเนื้อที่ดินประมาณ
16-3-19.5 ไร่กับบริษัท บริหารสินทรัพย์ สุขุมวิท จำกัด ในราคา 206 ล้านบาท
แต่ยังไม่สามารถทำการโอนกรรมสิทธิ์ที่ดินให้กับโรงพยาบาลได้โดยบริษัท บริหารสินทรัพย์ สุขุมวิท
จำกัด อ้างว่าเนื่องจากมีบุคคลภายนอกได้ทำการยื่นฟ้องบริษัท บริหารสินทรัพย์ สุขุมวิท จำกัด
ต่อศาลเป็นอีกคดีหนึ่ง
และขอให้ศาลมีคำสั่งอายัดที่ดินในคราวเดียวกันทำให้ไม่สามารถโอนกรรมสิทธิ์ที่ดินได้พร้อมทั้งขอยกเลิกการซื้อขายที่ดิน
โรงพยาบาลจึงได้ทำการฟ้องร้องดำเนินคดีกับบริษัท บริหารสินทรัพย์ สุขุมวิท จำกัด เป็นจำเลยที่ 1
เพื่อให้ทำการโอนกรรมสิทธิ์ที่ดินตามสัญญา
และบุคคลภายนอกที่ขอให้ศาลมีคำสั่งอายัดที่ดินเป็นจำเลยที่ 2 เพื่อเรียกค่าเสียหาย
และศาลได้มีคำพิพากษาเมื่อวันที่ 21 ตุลาคม 2552 โดยพิพากษาให้บริษัท บริหารสินทรัพย์ สุขุมวิท
จำกัด
ทำการโอนกรรมสิทธิ์ที่ดินให้กับโรงพยาบาลพร้อมรับชำระราคาค่าที่ดินในส่วนที่เหลือและยกฟ้องบุคคลภายนอกซึ่งดังกล่าวถึงที่สุดแล้ว
แต่อย่างไรก็ตาม ในคดีที่บุคคลภายนอกได้เป็นโจทก์ยื่นฟ้องบริษัท บริหารสินทรัพย์ สุขุมวิท จำกัด
ต่อศาลเป็นอีกหนึ่งนั้นศาลชั้นต้นในคดีดังกล่าวมีคำพิพากษายกฟ้องบุคคลภายนอก (โจทก์)
แต่บุคคลภายนอกได้ทำการยื่นอุทธรณ์คำพิพากษาของศาลชั้นต้นพร้อมกับขอให้ศาลมีคำสั่งอายัดที่ดินในระหว่างอุทธรณ์
จึงส่งผลทำให้ยังไม่สามารถทำการโอนกรรมสิทธิ์ที่ดินได้และทางบริษัท บริหารสินทรัพย์ สุขุมวิท
จำกัด ได้ทำการยื่นคำร้องต่อศาลเพื่อขอให้ศาลเพิกถอนการอายัดที่ดิน
คดีจึงอยู่ในระหว่างการพิจารณาของศาลอุทธรณ์
ทั้งนี้รายละเอียดคดีปรากฏตามหมายเหตุประกอบงบการเงินข้อ 19 ด้วยเช่นกัน

5.  ข้อพิพาททางกฎหมาย

เนื่องจากปัจจุบันเป็นที่รับรู้กันว่า มีข้อพิพาทและคดีความระหว่างผู้ป่วยกับโรงพยาบาล
และแพทย์เพิ่มมากขึ้น อีกทั้ง
ประชาชนก็ได้รับรู้ข่าวสารถึงกฎหมายใหม่หลายฉบับที่ได้ออกมารับรองคุ้มครองสิทธิ เสรีภาพ
และเอื้อประโยชน์ให้กับผู้ป่วยหรือผู้บริโภคมากยิ่งขึ้น เช่น พ.ร.บ.สุขภาพแห่งชาติ พ.ศ. 2550 ,
พ.ร.บ.วิธีพิจารณาความคดีผู้บริโภค พ.ศ. 2551
รวมถึงข้อกำหนดเกี่ยวกับการโฆษณาของสถานพยาบาลที่เข้มงวดมากขึ้น ทำให้สถานพยาบาล แพทย์
และพยาบาล ต้องระมัด ระวัง และรอบคอบในทุก ๆ ด้านที่เกี่ยวข้องกับผู้ป่วย และผู้ใช้บริการ
เพื่อป้องกันมิให้เกิดความเสี่ยงมากยิ่งขึ้น ดังนั้น เพื่อป้องกันปัญหา ข้อร้องเรียน
อันจะนำไปซึ่งข้อพิพาททางกฎหมายต่อไป
โรงพยาบาลไทยนครินทร์ก็ยังคงยึดถือนโยบายในการเจรจา ประนีประนอมเป็นสำคัญ
โดยจะทำการชี้แจงและปรับความเข้าใจ
ถึงแม้ว่าปัญหาที่เกิดขึ้นจะมีสาเหตุจากความคาดหวังของผู้ใช้บริการก็ตาม นอกจากนี้
การบริหารจัดการในด้านต่าง ๆ ที่มีความเสี่ยงในด้านกฎหมาย
โรงพยาบาลมีนโยบายในการพิจารณา กลั่นกรอง รวมถึงการจัดทำเอกสารสัญญาให้รัดกุม
ชัดเจนยิ่งขึ้น ถึงแม้ว่าจะส่งผลกระทบต่อการให้บริการไม่มากก็น้อยก็ตาม

สำหรับในช่วงที่ผ่านมาบริษัทมีข้อพิพาททางกฎหมายบ้างเล็กน้อย
ซึ่งไม่ส่งผลกระทบต่อการดำเนินธุรกิจอย่างมีนัยสำคัญ และไม่กระทบต่อสินทรัพย์ของบริษัทแต่อย่างใด